Latvijas Arhitektu savienība

**Latvijas Arhitektu savienība** (saīsināti **LAS**) ir vienīgā arhitektu profesionālā organizācija Latvijā un apvieno ap 390 biedru – profesionālu arhitektu. LAS galvenie darbības virzieni ir arhitektu profesionālo interešu aizstāvība, arhitektu sertificēšana un arhitektūras attīstība un popularizēšana. Biedrība dibināta 1924. gadā un atrodas Arhitektu namā, Torņa ielā 11, Rīgā.

LAS deklarētie galvenie darbības virzieni ir:

* profesionālo pamatnostādņu uzturēšana un sadarbība ar valsts un pašvaldību institūcijām nozares likumu un noteikumu izstrādē;
* sadarbība ar radniecīgām organizācijām Latvijā un ārvalstīs, informācijas apmaiņa un pārstāvniecība starptautiskajās arhitektu organizācijās;
* profesionālās izglītības atbalstīšana, vadlīniju izstrāde tālākizglītības un mūžizglītības veicināšanai profesionālajā vidē;
* līdzdalība profesijas pārvaldē un Sertificēšanas centra uzturēšana, kas pēc valsts institūciju deleģējuma veic arhitektu profesionālās kompetences pārbaudi un sertificēšanu darbībai Latvijā;
* arhitektu profesionālās darbības atbalstīšana, izstrādājot arhitektu prakses un konkursu standartus, rīkojot standartus un nodrošinot LAS pārstāvniecību žūriju un ekspertu komisijās, kā arī veicinot pieredzes apmaiņu;
* profesionālās informācijas bāzes uzlabošana un informācijas aprites veicināšana;
* profesionālo viedokļu popularizēšana un profesijas statusa stiprināšana, nodrošinot pārstāvniecību nozīmīgās konsultatīvajās institūcijās un darba grupās, organizējot diskusijas, rīkojot Latvijas Arhitektūras Gada skates un citus informatīvus pasākumus;
* arhitektu sociālās dzīves un atbalsta veicināšana.

## Latvijas Arhitektu savienības mērķi un uzdevumi
**Mērķi:**

* veicināt arhitektu un sabiedrības sadarbību arhitektūras jaunradē un kultūrvēsturiskās vides saglabāšanā;
* veicināt arhitekta profesijas prestižu, kā arī veicināt iekļaujošu un atbalstošu arhitektu vides veidošanu;
* lokāli un starptautiski sadarboties jautājumos, kas skar arhitektūras izglītību, praksi, zinātni, arhitekta tiesību aizsardzību, kā arī būvpolitiku un citus ar arhitekta darbību saistītos jautājumus; 
* sniegt atbalstu LAS biedriem profesionālajā darbībā, kā arī LAS biedru interešu aizstāvībai un pārstāvībai.

**Uzdevumi:**

* nodrošināt tiesiskos, organizatoriskos, tehniskos un citus priekšnosacījumus LAS mērķu īstenošanai;
* popularizēt un izskaidrot arhitektūru Latvijā; 
* apzināt un dokumentēt Latvijā īstenotos arhitektūras darbus, kā arī veicināt atzinības izteikšanu par sasniegumiem arhitektūrā;
* veicināt atzinības izteikšanu par sasniegumiem profesionālajā darbībā;
* publicēt informatīvus un zinātniskus izdevumus par arhitektūru Latvijā un pasaulē;
* veicināt arhitektu tālākizglītību un pieredzes apmaiņu Latvijā un pasaulē;
* piesaistīt ziedojumus un citus finanšu līdzekļus statūtos paredzēto mērķu īstenošanai;
* dibināt profesionālās attīstības, pašpalīdzības, arhitektūras veicināšanas, mantojuma saglabāšanas un citas kopas vai fondus, kā arī citas organizācijas, ievērojot Biedrību un nodibinājumu likuma noteikumus; 
* uzturēt biedru reģistru, kas satur informāciju par LAS biedra radošo darbību un radītajiem darbiem; 
* veikt citus ar LAS mērķiem saistītus uzdevumus. 

## Latvijas Arhitektūras gada balva
Latvijas Arhitektu savienība ik gadu organizē konkursu Latvijas Arhitektūras gada balva, kas ir prestižs apbalvojums un ne tikai akcentē izcilākos sasniegumus Latvijas arhitektūrā un rūpējas par nozares attīstību, bet arī veicina sabiedrības izpratni par arhitektūru. Latvijas Arhitektūras gada balva ir atzīta par valstiski nozīmīgu pasākumu, bet pati balva ir augstākais novērtējums Latvijas arhitektūrā.

## Atsauces